b'\n_START_ARTICLE_\nWihurin Sibelius-palkinto\n_START_PARAGRAPH_\nWihurin  Sibelius-palkinto on Wihurin kansainv\xc3\xa4listen palkintojen rahaston my\xc3\xb6nt\xc3\xa4m\xc3\xa4 palkinto kansainv\xc3\xa4lisesti tunnetulle ja tunnustetulle taidemusiikin s\xc3\xa4velt\xc3\xa4j\xc3\xa4lle. Palkinto on yksi klassisen musiikkimaailman arvostetuimmista ja rahallisesti suurimmista palkinnoista. Ensimm\xc3\xa4inen Wihurin Sibelius-palkinto jaettiin vuonna 1953 Jean Sibeliukselle, jonka mukaan palkinto on nimetty. Vuoteen 2017 menness\xc3\xa4 Wihurin Sibelius-palkintoja on jaettu yhteens\xc3\xa4 18 kappaletta, joista viimeisin vuonna 2017 jaettu oli arvoltaan 150\xc2\xa0000\xc2\xa0euroa. Sen sai etel\xc3\xa4korealainen s\xc3\xa4velt\xc3\xa4j\xc3\xa4 Unsuk Chin. Wihurin Sibelius-palkinnon jakamista varten on asetettu viisij\xc3\xa4seninen asiantuntijalautakunta, joka koostuu arvostetuiden suomalaisten musiikki-instituutioiden edustajista. Asiantuntijalautakuntaan on kuulunut musiikkitieteen professoreita ja s\xc3\xa4velt\xc3\xa4ji\xc3\xa4._NEWLINE_Palkintoja voivat saada sek\xc3\xa4 yksityiset henkil\xc3\xb6t ett\xc3\xa4 yhteis\xc3\xb6t kansallisuuteen, uskontoon, rotuun tai kieleen katsomatta.'